雖然廣東歌以粵曲味為主，不過亦有人希望廣東歌擺脫粵曲味，其中以周聰喺呢方面貢獻最多，當時佢慫恿商臺喺廣播劇用廣東歌做主題曲，呢批廣東歌風格都以「摩登」為主，完全無粵曲味，而且重好受歡迎，代表作有《勁草嬌花》、《癡情淚》、《曲終殘夜》等，但唱片公司始終對廣東歌無信心，所以呢啲廣播劇主題曲都無出過碟。